ସ୍ଥାୟୀ ବେଞ୍ଚ ଦାବିରେ ତିନିଦିନିଆ ସମ୍ବଲପୁର ବନ୍ଦ, କେତେ ଦିନ ପଶ୍ଚିମଓଡ଼ିଶାକୁ ଭକୁଆ ବନାଇବେ ସରକାର? - ସତ୍ଯର ସ୍ବର ନିର୍ଭୟ\nସ୍ଥାୟୀ ବେଞ୍ଚ ଦାବିରେ ତିନିଦିନିଆ ସମ୍ବଲପୁର ବନ୍ଦ, କେତେ ଦିନ ପଶ୍ଚିମଓଡ଼ିଶାକୁ ଭକୁଆ ବନାଇବେ ସରକାର?\nହାଇକୋର୍ଟର ସ୍ଥାୟୀ ବେଞ୍ଚ ପ୍ରତିଷ୍ଠା ଦାବିରେ ପୁଣି ଆନେ୍ଦାଳନ ଆରମ୍ଭ ହୋଇଛି ସମ୍ବଲପୁରରେ । କିଛିଦିନ ବନ୍ଦ ରହିଥିଲା । ଓକିଲଙ୍କ ଆନେ୍ଦାଳନକୁ ହାଇକୋର୍ଟ ଏବଂ ସୁପି୍ରମକୋର୍ଟଙ୍କ ତାଗିଦ୍ ପରେ ଆଉ ଓକିଲ ଧର୍ମଘଟ ହେବ ନାହିଁ ବୋଲି ଆଶା କରାଯାଉଥିଲା । କିନ୍ତୁ ଗୁରୁବାର ଠାରୁ ପଶ୍ଚିମଓଡ଼ିଶା ନାଗରିକ କ୍ରିୟାନୁଷ୍ଠାନ କମିଟି ପକ୍ଷରୁ ସେହି ସମାନ ଦାବିରେ ତିନିଦିନିଆ ବନ୍ଦ ପାଳିତ ହେଉଛି । ଏହାର ପ୍ରଭାବ ଜନଜୀବନ ଉପରେ ପଡ଼ିଛି । ସରକାରୀ, ବେସରକାରୀ ଅଫିସ, ବ୍ୟାଙ୍କ ଏବଂ କୋର୍ଟ କଚେରୀ ବନ୍ଦର ପ୍ରଥମ ଦିନରେ ଅଚଳ ହୋଇଛି । କ୍ରିୟାନୁଷ୍ଠାନ କମିଟିର ସଦସ୍ୟମାନେ ସମ୍ବଲପୁର କଚେରୀ ଛକରେ ଧାରଣା ଦେବା ଫଳରେ ବିଚାରପତିମାନେ କୋର୍ଟକୁ ଯାଇ ନପାରି ଫେରିଯାଇଛନ୍ତି ।\nହାଇକୋର୍ଟର ସ୍ଥାୟୀ ପ୍ରତିଷ୍ଠା ଚାବି ରହିଛି ନବୀନ ସରକାରଙ୍କ ହାତରେ । ଏହା ସମ୍ବଲପୁର, ବଲାଙ୍ଗୀର ଏବଂ ଭବାନୀପାଟଣାର ଓକିଲମାନେ ବୁଝିପାରୁଛନ୍ତି କି ନାହିଁ, ଏପର୍ଯ୍ୟନ୍ତ ବୁଝି ହେଲା ନାହିଁ । ଶ୍ରୀମନ୍ଦିର ରତ୍ନଭନ୍ଦାର ଚାବି ହଜାଇ ନକଲି ଚାବି ବାହାର କରିଥିବା ସରକାର କାହିଁକି ହାତରେ ଥିବା ଅସଲି ଚାବି ବ୍ୟବହାର କରି ସ୍ଥାୟୀ ବେଞ୍ଚ କୋଲପ ଖୋଲୁ ନାହାନ୍ତି, ତାହା ମଧ୍ୟ ଆଶ୍ଚର୍ଯ୍ୟଜନକ । ଏକାବେଳକେ ପଶ୍ଚିମଓଡ଼ିଶାକୁ ବର୍ଷବର୍ଷ ଧରି ଠକି ଚାଲିଛନ୍ତି ସରକାର । ଅଥଚ ପଶ୍ଚିମଓଡ଼ିଶା ଏଥିରେ ଖୁସ୍ । ଯଦି ଏବେ ମୁଖ୍ୟମନ୍ତ୍ରୀ ଭିଡିଓ କନ୍ଫରେନ୍ସିଂରେ ସମ୍ବଲପୁର, ବଲାଙ୍ଗୀର ଏବଂ କଳାହାନ୍ଦିର ଓକିଲମାନଙ୍କୁ ପଚାରନ୍ତି ଯେ, 'ଆପଣମାନେ ଖୁସି ତ?' । ତୁରନ୍ତ ଉତ୍ତର ଏହାର ଉତ୍ତର ଆସିବ ହଁ' । ମୁଖ୍ୟମନ୍ତ୍ରୀ ବି କହିବେ, 'ମୁ ବି ଖୁସି' । ଦାବି ହାସଲ କରିବା ପାଇଁ ପଶ୍ଚିମଓଡ଼ିଶାବାସୀ ଚାହାଁନ୍ତି ନା ଆନେ୍ଦାଳନ କରି କୋର୍ଟ କଚେରୀ ଅଚଳ କରି ଲୋକଙ୍କୁ ହଇରାଣ କରିବାକୁ ଚାହାଁନ୍ତି, ତାହା ମଧ୍ୟ ଏକ ବଡ଼ ପ୍ରଶ୍ନ ।\nଏତେ ଦୀର୍ଘଦିନ ଧରି ବିରାଟ ଅଞ୍ଚଳର ଲୋକଙ୍କୁ ଠକି ଚାଲିବା ସରକାରଙ୍କର ବାହାଦୁରୀ ନୁହେଁ କି?\nକୁଆଡ଼େ ଗଲା ନବୀନ ସରକାର ଗଢ଼ିଥିବା ୬ଜଣିଆ କମିଟି? ଅଗଷ୍ଟରୁ ଗଢ଼ା ହେଲାଣି ଏହି ପ୍ରଶାସନିକ କମିଟି । ମାର୍ଚ୍ଚ ମାସରେ ଏକ ପୁରୁଣା ବିଜ୍ଞପ୍ତି ଜାରି କରାଯାଇଥିଲା କମିଟି ଗଠନକୁ ନେଇ । କିନ୍ତୁ ସେତେବେଳେ ନିର୍ବାଚନ ଆସୁଥିବା ଦୃଷ୍ଟିରୁ ପଶ୍ଚିମଓଡ଼ିଶାବାସୀଙ୍କୁ ଥାଥା ମାମା କରିବା ନିମନ୍ତେ ଏହି ବିଜ୍ଞପ୍ତି ଜାରି ହୋଇଥିଲା । ପୁଣି ଅଗଷ୍ଟ ମାସରେ ଆଉ ଏକ ନୂଆ ବିଜ୍ଞପ୍ତି ଜାରି କରାଗଲା । ଏହି ୬ଜଣିଆ କମିଟି ଉନ୍ନୟନ କମିଶନର ଅଧ୍ୟକ୍ଷ ରହିଲେ । ଘରୋଇ, ଅର୍ଥ, ଗ୍ରାମ୍ୟ ଉନ୍ନୟନ, ଆଇନ ବିଭାଗର ସଚିବଙ୍କ ସହ ହାଇକୋର୍ଟ ବ୍ୟାପାର ବୁଝାସୁଝା କରୁଥିବା ଘରୋଇ ବିଭାଗର ସ୍ୱତନ୍ତ୍ର ସଚିବଙ୍କୁ ଏହି କିମିଟିର ସଦସ୍ୟ ରଖାଯାଇଥିଲା । ଇତିମଧ୍ୟରେ ତିନିମାସ ବିତିଯାଇ ସାରିଥିଲେ ହେଁ ନା କମିଟି ବୈଠକ ବସିଛି, ନା କିଛି ସୁପାରିସ ବାହାରିଛି । ଗତ ଜାନୁଆରୀ ୫ ତାରିଖରେ କେନ୍ଦ୍ର ଆଇନ ମନ୍ତ୍ରୀ ରବିଶଙ୍କର ପ୍ରସାଦ ସ୍ଥାୟୀ ବେଞ୍ଚ ପ୍ରତିଷ୍ଠା ଲାଗି ଓଡ଼ିଶା ସରକାରଙ୍କୁ କ'ଣ କରିବାକୁ ପଡ଼ିବ, ତାହା ଚିଠିରେ ବୁଝାଇ ଦେଇଥିଲେ । ସରକାର ପ୍ରସ୍ତାବ ଦେବେ ଓଡ଼ିଶା ହାଇକୋର୍ଟକୁ । ଏଥିରେ ସ୍ଥାୟୀ ବେଞ୍ଚ ପ୍ରତିଷ୍ଠା ସକାଶେ ଆବଶ୍ୟକ ଭିତ୍ତିଭୂମିର ବ୍ୟବସ୍ଥା ଉଲ୍ଲେଖ ରହିବ । କେଉଁଠି ବେଞ୍ଚ ଗଢ଼ାହେବ, ତାହା ସ୍ପଷ୍ଟ ଭାବେ ପ୍ରକାଶ କରିବେ ସରକାର । ଏହି ସୁପାରିସ ମୁଖ୍ୟ ବିଚାରପତିଙ୍କ ମାର୍ଫତରେ ଆସିବା ପରେ ଏଦିଗରେ ନିଷ୍ପତ୍ତି ନେବେ କେନ୍ଦ୍ର ସରକାର ।\nଆଉ ଗୋଟିଏ ଜାନୁଆରୀ ମାସ ଆସିବାକୁ ବସିଛି । କିନ୍ତୁ ଏପର୍ଯ୍ୟନ୍ତ ମୁଖ୍ୟ ବିଚାରପତିଙ୍କ ସହ ମୁଖ୍ୟମନ୍ତ୍ରୀ ଥରୁଟିଏ ବି ଆଲୋଚନା କଲେ ନାହିଁ । କେଉଁ ନିର୍ଦ୍ଦିଷ୍ଟ ସ୍ଥାନରେ ସ୍ଥାୟୀ ବେଞ୍ଚ ପ୍ରତିଷ୍ଠା କରିବାକୁ ସରକାର ଆଗ୍ରହୀ, ତାହା ପ୍ରକାଶ ବି କରୁନାହାଁନ୍ତି । ପୂର୍ବରୁ ପାଲ୍ କମଶନ ଗଠନ କରାଯାଇଥିଲା । ଏଥିରେ ପ୍ରଚୁର ଅର୍ଥ ଶ୍ରାଦ୍ଧ ହେଲା । କିନ୍ତୁ ସ୍ଥାନ ନିରୁପଣ ହୋଇପାରିଲା ନାହିଁ । ଏପର୍ଯ୍ୟନ୍ତ ବି ସ୍ଥାନ ଅନିିର୍ଣ୍ଣିତ ହୋଇ ରହିଛି ।\nନବୀନ ସରକାର ବଲାଙ୍ଗୀର ଏବଂ ସମ୍ବଲପୁରକୁ ଲଢ଼େଇ ସାରିଛନ୍ତି ବେଞ୍ଚ ଖେଳରେ । କିଛିଦିନ ଆଗରୁ ବଲାଙ୍ଗୀର ବନ୍ଦ ପାଳିତ ହୋଇଥିଲା । ଏବେ ସମ୍ବଲପୁର ବନ୍ଦ ପାଳିତ ହେଉଛି । ଏହି ଦୁଇ ଜିଲାର ଅଧିକାଂଶ ବିଧାନସଭା ଆସନ ବିଜୁ ଜନତା ଦଳ କବ୍ଜାରେ । ମାତ୍ର ସରକାରଙ୍କ ଠାରୁ ଦାବି ହାସଲ ସକାଶେ ମିଳିତ ଉଦ୍ୟମ ପରିବର୍ତ୍ତେ ଏବେ ପଶ୍ଚିମଓଡ଼ିଶା ଭିତରେ ବି ବାଡ଼ ପଡ଼ିଯାଇ ସାରିଲାଣି ।\nଲୋକେ ଅକଥନୀୟ ଦୁର୍ଦ୍ଦଶା ଭୋଗୁଛନ୍ତି ଓକିଲ ଆନେ୍ଦାଳନକୁ ନେଇ । ବିଜୁ ଜନତା ଦଳ ବି ସମ୍ବଲପୁର-ବଲାଙ୍ଗୀର ଲଢ଼େଇରେ ମଜା ଉଠାଉଛି । ଯଦି ଆନେ୍ଦାଳନ ରାଜ୍ୟ ସରକାରଙ୍କ ବିରୋଧରେ ଦାନା ବାନ୍ଧନ୍ତା ଏବଂ ଏଥିରେ ଶାସକ ଦଳର ଜନ ପ୍ରତିନିଧିଙ୍କୁ ସାମିଲ କରାଯାଆନ୍ତା, ତେବେ ହୁଏତ ସମାଧାନର ବାଟ ବାହାରନ୍ତା ।\nନବୀନ ସରକାରଙ୍କୁ ସାମ-ଦାନ-ଦନ୍ଦ-ଭେଦର ସବୁ ସୂତ୍ର ଜଣା । ନିକଟରେ ଚାଷୀଙ୍କୁ ଭକୁଆ ବନାଇ ଦେଲେ ଜଣେ ମନ୍ତ୍ରୀ ଓ ଅନ୍ୟ ଜଣେ ବିଧାୟକ । ଓକିଲମାନଙ୍କୁ ମଧ୍ୟ ଗତ ୧୨ ବର୍ଷ ହେଲା ନବୀନ ସରକାର ଭକୁଆ ବନାଇ ଚାଲୁଛନ୍ତି । ଆଗେ ସ୍ଥାନ ଘୋଷଣା ପାଇଁ ସରକାରଙ୍କ ଉପରେ ଚାପ ନପକାଇ, ଯେଭଳି ବନ୍ଦ ପାଳନ ସକାଶେ ବଲାଙ୍ଗୀର ଓ ସମ୍ବଲପୁର ମଧ୍ୟରେ ପ୍ରତିଯୋଗିତା ଚାଲିଛି, ସେଥିରେ ଫାଇଦା ତ ନବୀନ ସରକାରଙ୍କର । ଓକିଲ ଲଢ଼େଇରୁ ବୋଧହୁଏ ମୁଖ୍ୟମନ୍ତ୍ରୀ ବେଶ୍ ମଜା ପାଉଛନ୍ତି ।
